C 214/130
SL
Uradni list Evropske unije
16.6.2023
četrtek 19. januarja 2023
52. pozdravlja, da je EIB osredotočena na strategijo digitalizacije, obvladovanje tveganj za varnost informacij in kibernetsko varnost ter dejstvo, da je skupina EIB maja 2021 sprejela strategijo za digitalne ambicije; opozarja, da lahko kibernetski napadi povzročijo operativna tveganja, tveganja za ugled in pravna tveganja; pričakuje, da bo EIB sprejela akcijski načrt s konkretnimi rezultati in jasnimi kazalniki, ki bo vključeval obrambo pred kibernetskimi napadi in okrevanje po njih, ter da bo spodbujala močno kulturo kibernetske varnosti med zaposlenimi;
53. ugotavlja, da so EIB, Komisija in Računsko sodišče 11. novembra 2021 obnovili tristranski sporazum; obžaluje, da prenovljeni sporazum ne ponuja obsežne rešitve, h kateri je pozval Parlament; vendar pozdravlja, da omogoča boljši dostop do revidiranih dokumentov EIB in njihovo večjo racionalizacijo; ponovno poudarja, da bi moralo imeti Računsko sodišče popoln dostop do vseh informacij v zvezi z dejavnostmi EIB, namenjenimi izključno izvajanju politik EU;
54. ugotavlja, da je mehanizem EIB za pritožbe v letu 2021 zabeležil 64 novih primerov (v primerjavi s 77 leta 2020), obravnaval 107 primerov (v primerjavi s 137 leta 2020) in zaključil 64 zadev (v primerjavi s 94 leta 2020); spodbuja EIB, naj spremlja priporočila v zvezi s pritožbenim mehanizmom in si intenzivno prizadeva, da bi dosegla deležnike in ponudila prilagojene dogodke;
55. poziva EIB, naj poskrbi, da bo mehanizem za pritožbe dostopen, učinkovit in neodvisen, da bi odkrili in odpravili morebitne kršitve človekovih pravic v projektih, povezanih z EIB;
56. se zaveda, da je oddelek generalnega inšpektorata za preiskave (IG/IN) notranji oddelek, ki preiskuje kršitve, opredeljene v politiki boja proti goljufijam, da bi skupini EIB zagotovil ustrezna dejstva in priporočila, ki so podlaga za postopek odločanja EIB;
57. ugotavlja, da so izzivi, ki jih prinaša pandemija covida-19, že drugo leto zapored vplivali na pristojni oddelek generalnega inšpektorata pri izvajanju dejavnosti, zaradi česar je bilo prejetih manj obtožb (174 v letu 2021 in 183 v letu 2020), opravljenih manj preiskovalnih misij (5 v letu 2021 in 10 v letu 2020) ter izdanih manj priporočil in mnenj (45 v letu 2021 in 52 v letu 2020), je pa bilo v primerjavi z letom poprej zaključenih več primerov (204 leta 2021 in 195 leta 2020);
58. ugotavlja, da se je število primerov, v katerih so se trditve po preiskavi pokazale za utemeljene, v letu 2021 močno zmanjšalo (17 utemeljenih primerov v 67 preiskavah, začetih leta 2021, v primerjavi s 37 utemeljenimi primeri v 91 preiskavah, začetih leta 2020, kar pomeni zmanjšanje z 41 % na 25 %);
59. pozdravlja, da sta EIB in Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (EUROPOL) 29. oktobra 2021 podpisali delovni dogovor, ki bi moral utreti pot učinkovitejšemu preprečevanju in odkrivanju tveganj, povezanih s financiranjem skupine EIB;
60. pozdravlja vzpostavitev novega sistema za spremljanje priporočil in mnenj ter poročanje o njih; poziva oddelek generalnega inšpektorata za preiskave goljufij pri EIB, naj Parlamentu podrobneje poroča o rezultatih svojih preiskav; poziva, naj se v letnem poročilu tega oddelka zajamejo finančni učinki primerov, ki jih preiskuje, in poda več kot zgolj opis študij primerov, kar bi zagotovilo dragocen vpogled za oceno zaščite finančnih interesov, vključno z oceno finančnih in operativnih tveganj ter tveganj izgube ugleda, ki jo opravi EIB, pri sprejemanju odločitve, ali je preiskava v zvezi s tem primerna;
61. izraža zadovoljstvo s stalnim delom enote za proaktivne preglede integritete in spodbuja okrepljeno sodelovanje med zmogljivostmi EIB za izključitev in prepoved, sistemom Komisije za zgodnje odkrivanje in izključitev in drugimi ustreznimi akterji (kot sta podatkovna zbirka sistema za upravljanje nepravilnosti Evropskega urada za boj proti goljufijam (OLAF) in orodje za oceno tveganja ARACHNE), da bi okrepili dejavnosti preprečevanja in odkrivanja goljufij, ki so bistvene za zaščito finančnih interesov Unije;
62. opozarja EIB, da je zaradi njene dvojne narave (kot organ in finančna institucija EU) njena uskladitev s pravom EU še pomembnejša ter da bi bilo treba ustrezno upravljanje, procese in mehanizme dosledno oblikovati, izvajati in upoštevati v skladu s standardi in merili Unije ter jih dobro povezati s tistimi, ki jim sledijo druge službe Unije, in s katerimi EIB pogosto sodeluje;